**I. Útmutató**

A következő olvasóleckében a családjogi jogviszonyokkal összefüggő nemperes eljárások egyik anyagrészét, az apaság vélelmének megdöntését taglaljuk. A leckében található anyag elsajátításával el fogja tudni határolni a peres és nemperes eljárásban kezdeményezhető apasági vélelem megdöntését, tisztában lesz a nemperes eljárás alapfeltételeivel, részletszabályaival. Vegye figyelembe, hogy a tananyag megtanulásának ideje több, mint a lecke olvasási ideje!

A lecke feldolgozása után a III. részben található kérdésekkel a megszerzett tudását ellenőrizheti.

**II. Tananyag**

**Családjogi jogviszonyokkal kapcsolatos nemperes eljárások I.**

**apaság vélelmének megdöntése nemperes eljárásban**

**Olvasólecke**  **Dr. Pákozdi Zita** egyetemi adjunktus

Olvasási idő: 50 perc SZTE-ÁJTK Civilisztikai Tudományok Intézete

A családjogi kapcsolatokkal összefüggő eljárások többsége polgári per keretében, azaz a Pp. alapján folyik (lásd ehhez a személyi állapottal kapcsolatos pereket). A nemperes eljárások létét ezen a területen az indokolja, hogy az adott ügy megítélése egyszerű vagy a felmerült helyzet kezelése gyors bírói fellépést igényel.[[1]](#footnote-1)

**Apaság vélelmének megdöntése nemperes eljárásban**

**1. Az eljárás alapja, jogforrások**

Az apai jogállást

1. a házasság ténye,
2. élettársak esetén a szülők reprodukciós eljárásban való részvétele,
3. apai elismerő nyilatkozat, végső soron
4. bírósági döntés

keletkezteti.

**Az első esetben** arról van szó, hogy a gyermek anyja és a feltételezett apa házastársak, és amennyiben a házasság a fogantatás időpontjának kezdetétől a születésig eltelt időben vagy annak egy részében fennállt, a férj apaságát a házasság tényére tekintettel vélelmezni kell. Ez **az apasági vélelem a gyermek védelmét szolgálja**, annak érdekében, hogy a gyermek jogállása születésekor ne legyen rendezetlen.

**Előfordulhat azonban** olyan helyzet, hogy a férj és a feleség között **a házassági életközösség megszakadt, a házassági kötelék már csak formális**.



forrás: pixabay.com/hu

Ha az életközösség legalább háromszáz napja megszűnt (az már a gyermek fogantatásának pillanatában sem állt fenn), és az érintettek (így a feleség, a férj és a biológiai apa) mind tisztában vannak azzal, hogy a gyermek apja nem az anya férje, valamint a felekben megvan a szándék a helyzet rendezésére (tehát mindhárom érintett – az anya, a férj és a házastársakon kívüli harmadik személy, a tényleges apa – hajlandó erre), akkor kezdeményezhető az apaság vélelmének megdöntése nemperes eljárás keretében.

**Az apaság vélelmének nemperes eljárásban történő megdöntése az ilyen tisztázott, és mindhárom érintett által támogatott helyzetekre nyújt megfelelő, egyúttal gyors és költséghatékony eljárást**, hiszen a vélelem megdöntése érdekében nem kell polgári pert indítani. Feltétel azonban, hogy a felek együttesen jelenjenek meg a bíróság előtt, szándékuk azonos legyen, és a biológiai apa hajlandó teljes hatályú apai elismerő nyilatkozatot tenni annak érdekében, hogy a vélelem megdöntése következtében a gyermek családi jogállása rögtön ismét rendezett státuszt nyerjen el.

Lényeges, hogy az eljárás hatékonysága – és így az előzőekben vázolt helyzet rendezésének egyszerűsödése – azáltal is biztosított, hogy a nemperes eljárás tekintetében az apaság vélelmének megdöntése iránti per megindítására vonatkozó határidőket nem lehet alkalmazni.

**Az eljárás alapja** tehát, hogy

* az anya és a vélelmezett apa között a házasság a fogantatás időpontjának kezdetétől a születésig eltelt időben vagy annak egy részében fennállt, de
* közöttük az életközösség legalább háromszáz napja megszűnt, és
* a gyermek biológiai apja hajlandó teljes hatályú apai elismerő nyilatkozatot tenni [Ptk. 4:114. § (1) bekezdés].

Az eljárási szabályokat a Bpnp. tartalmazza (14-18. §). Korábban a szabályozás a régi Pp.-ben volt megtalálható, amelynek az volt az indoka, hogy ezt az eljárást a Ptk. Családjogi Könyve vezette be a gyakorlatban felmerült igényekre reagálva, azonban a szabályok hatályba lépésének időpontjában a jogalkotó nem kívánt e néhány rendelkezésnek külön jogszabályt megalkotni, ezért azt a régi Pp.-ben helyezte el az apaság vélelmének megdöntése iránti pert követően. (Nemperes eljárások szabályozása a perrendtartásban egyébként nem idegen a jogrendszerünkben, hiszen amíg a fizetési meghagyásos eljárás bírósági hatáskörbe tartozott, ezek a szabályok is a perjogi kódexben voltak, továbbá a pert megelőző egyezségi kísérlet, a pert megelőző előzetes bizonyítás és a Kúria eljárása az alkotmányjogi panasz alapján jelenleg is a Pp.-ben vannak elhelyezve.)

**2. Az eljárás megindítása: a felek, a kérelem tartalma és előterjesztése**

Az eljárás megindításához **a felek közös kérelmére van szükség**. Az apaság vélelmének megdöntése nemperes eljárásban tehát csak akkor lehetséges, ha – a felek között fennálló egyetértésre tekintettel – a kérelmet az anya, a vélelmezett apa és a gyermeket teljes hatályú apai elismerő nyilatkozattal magánénak elismerni kívánó férfi **közösen** terjeszti elő.

A kérelem **kötelező tartalmi elemei**:

forrás: pixabay.com/hu



* eljáró bíróság, és a bíróság illetékességét – és amennyiben külföldi elem is felmerült, a bíróság joghatóságát – megalapító adatok;
* a kérelmezők és képviselőik neve, lakóhelye, székhelye, továbbá a kérelem előterjesztésére való jogosultság megjelölése;
* a kérelmezők és a gyermek azon adatai, amelyek a teljes hatályú apai elismerő nyilatkozathoz szükségesek;
* ha a gyermek a kérelem benyújtásakor már megszültetett, a gyermek törvényben meghatározott adatai (név, lakóhely, születési hely és idő, anyja neve, törvényes képviselőjének neve és lakóhelye);
* a gyermeket teljes hatályú apai elismerő nyilatkozattal magáénak elismerni kívánó férfi születési ideje (v.ö.: Ptk. 4:101. § (2) bekezdés, amely szerint az elismerő nyilatkozatot tenni kívánó férfi legalább tizenhat évvel idősebb kell, hogy legyen a gyermeknél);
* a házasság létrejöttének időpontja és a házassági életközösség megszűnésének időpontja;
* a bíróság döntésére irányuló határozott kérelem.

A kérelemhez **csatolni kell**:

* a gyermek eredeti születési anyakönyvi kivonatát vagy annak hiteles másolatát
* a házassági anyakönyvi kivonatot vagy annak hiteles másolatát
* azokat az okiratokat, amelyek a kérelem elbírálásához szükségesek.

A kérelem **esetleges mellékletei**:

* házasság megszűnését igazoló okirat (amennyiben a kérelem benyújtásakor a házasság már nem áll fenn);
* szakorvosi igazolás a születés várható időpontjáról (amennyiben a kérelem benyújtásakor a gyermek még nem született meg).

Utóbbihoz kapcsolódóan megjegyzendő, hogy a kérelem ugyan a gyermek megszületése előtt is benyújtható, azonban a személyes meghallgatás kitűzésére csak a gyermek születése után van lehetőség. Ennek indoka, hogy a vélelem megdöntése esetén a bíróság a jegyzőkönyvben köteles feltüntetni a gyermek pontos nevét és születési adatait és az anyakönyvi azonosító számot.[[2]](#footnote-2)

**3. Egyes eljárási szabályok**

**3.1. Hatáskör, illetékesség**

Az eljárás lefolytatására a járásbíróság rendelkezik hatáskörrel. A bíróság hatáskörére vonatkozóan a Bpnp.-ben nem találunk konkrét rendelkezést, amelynek indoka szintén az, hogy az eljárás személyi állapottal összefüggő jellegéből és a Pp. mögöttes szabályainak alkalmazásából következik, hogy az eljárásra a járásbíróságnak van hatásköre.

A járásbíróság illetékességét – a gyermek érdekének érvényesülése miatt – elsősorban a gyermek belföldi lakóhelye, ennek hiányában a gyermek belföldi tartózkodási helye alapítja meg. Vagylagos illetékességi szabályként érvényesül, hogy az a bíróság is illetékes, amelynek a területén az anya belföldi lakóhelye vagy belföldi tartózkodási helye található. Kisegítő illetékességi okként szabályozza a törvény a Budai Központi Kerületi Bíróság illetékességét, amely abban az esetben kerülhet alkalmazásra, ha az előbbi illetékességi okok alapján egyik járásbíróság illetékessége sem lenne megállapítható.

**3.2. Meghallgatás**

A bíróságnak a kérelmezőket kötelező meghallgatnia. A meghallgatást azon személyek tekintetében is foganatosítani kell, akiknek hozzájárulása szükséges az apai elismerő nyilatkozat teljes hatályához. Ezek a személyek az anya, a gyermek törvényes képviselője, a gyermek, ha tizennégy évnél idősebb, és bizonyos esetekben a gyámhatóság. Az apai elismeréshez szükséges hozzájárulásokat külön jegyzőkönyvben kell rögzíteni.

Amennyiben a bíróság fontosnak tartja, az érintettek együttes meghallgatását is elrendelheti.

A bíróság a meghallatásra határnapot tűz ki, amelyre a feleket és az egyéb személyeket idézi. Az idézésben a kérelmezők figyelmét fel kell hívni az eljárás következményeire (v.ö.: Bpnp. 16. § (2) bekezdés és 17. § (1) és (2) bekezdés].

A bíróság az eljárása során azt vizsgálja, hogy az apaság vélelmének a megdöntéséhez és az apai elismerő nyilatkozat megtételéhez és annak teljes hatályához a szükséges feltételek fennállnak-e.

Az eljárási költségek viseléséről a bíróság a rendelkezésre álló adatok alapján mérlegeléssel határoz.

**4. A bíróság határozatai**

**Amennyiben a feltételek fennállnak** és a kérelmezők, valamint azok, akiknek az apai elismerő nyilatkozat teljes hatályához a hozzájárulásuk szükséges, együttesen jelen vannak, úgy **a bíróság végzésben megállapítja, hogy a gyermeknek nem az anya férje vagy volt férje az apja**.

**Amennyiben e feltételek közül bármelyik hiányzik, úgy a kérelmet végzéssel elutasítja**. A kérelmet elutasító végzés jogerőre emelkedése nem akadálya annak, hogy a kérelmezők ezt a nemperes eljárást újból megindítsák, valamint annak sem, hogy az arra jogosultak (v.ö.: Ptk. 4:104. §) az igényüket peres úton (apaság vélelmének megdöntése iránti per kezdeményezésével) érvényesítsék.

Amennyiben az apaság vélelmét megdöntő végzés jogerőre emelkedik, a bíróság a végzését, valamint a külön jegyzőkönyvbe foglalt teljes hatályú apai elismerő nyilatkozatot közli az illetékes anyakönyvvezetővel, annak érdekében, hogy a gyermek családi jogállásában bekövetkezett változások átvezethetők legyenek.

Ha az apaság vélelmét megdöntő végzés nem emelkedik jogerőre, az eljárás során tett apai elismerő nyilatkozat hatálytalan.

**5. Jogorvoslatok**

A végzés ellen a Pp. szabályai szerint vehető igénybe fellebbezés. A felülvizsgálat a Bpnp. 2. § g) pontja alapján kizárt.

**III. Ellenőrző kérdések**

1. Min alapulhat az apai jogállás?
2. Mi a jogalkotói indoka annak a szabálynak, hogy amennyiben az anya házasságban áll, a férj apaságát vélelmezzük a megszületett gyermek tekintetében?
3. Mik a konjunktív feltételei az apaság vélelmének megdöntésére irányuló nemperes eljárás kezdeményezésének?
4. Meg lehet-e indítani és le lehet-e folytatni az eljárást Magyarországon, ha sem a gyermeknek, sem az anyának nincs belföldi tartózkodási helye? Válaszát indokolja!
5. Miért feltétele az eljárásnak, hogy a biológiai apa elismerő nyilatkozatot tegyen?
6. Milyen döntéseket hozhat a bíróság az eljárásban?
7. Kinek, milyen célból küldi meg a bíróság az apaság vélelmének megdöntését megállapító végzését?
8. A vélelmezett apa az apaság vélelmének megdöntése iránt eljárást kezdeményezett. A meghallgatáson a biológiai apa nem jelent meg. Milyen döntést hoz a bíróság? Indíthat-e egyéb eljárást a vélelmezett apa a vélelem megdöntése érdekében?



Jelen tananyag a Szegedi Tudományegyetemen készült az Európai Unió támogatásával. Projekt azonosító: EFOP-3.4.3-16-2016-00014

1. Egyéb fontosabb bírósági nemperes eljárások. A családjogi jogviszonnyal kapcsolatos bírósági nemperes eljárások. In: A polgári nemperes eljárások joga (szerk.: Varga István). ELTE Eötvös Kiadó, Budapest. 2010. 1094. [↑](#footnote-ref-1)
2. Kun Annamária: Az apaság vélelmének megdöntése nemperes eljárásban. Családi jog. 2018/1. 39. [↑](#footnote-ref-2)